La tintrabatx Ibni, jekk għamilt tajjeb għal ħaddieħor, jekk tajt rahan għal min hu barrani, jekk inqbadt bi kliem fommok, u tħabbilt b'xi wegħda li għamilt; agħmel dan, ibni, biex issalva, għax int waqajt f'idejn ħaddieħor; mur malajr, u ffittah, tagħtix mistrieħ lil għajnejk, lanqas irqad lil xfar għajnejk. Eħles bħal għażżiela mix-xibka, bħal għasfur minn id in-nassab. La titgħażżinx Mur għand in-nemla, ja għażżien, ara kif tgħix, u tgħallem minnha. M'għandhiex min hu fuqha, la għassies u lanqas ħakem; madankollu taħżen ikilha fis-sajf, tħejji għajxienha fi żmien il-ħsad. Kemm se ddum rieqed, ja għażżien? Meta se tqum minn ngħasek? Daqqa torqod, daqqa tongħos, daqqa tistrieħ b'idejk marbuta, u jiġi fuqek bħal ħalliel il-faqar, u bħal wieħed ġellied l-għaks. La taqlax ġlied Bniedem brikkun, min hu ħażin, jimxi bit-tagħwiġ ta' kliemu: jegħmeż għajnejh, iħabbat riġlejh, jagħmel sinjali b'subgħajh, moħħu kif se jagħmel il-ħsara, il-ħin kollu jaqla' l-ġlied. Għalhekk għal għarrieda tiġi fuqu l-ħsara, f'daqqa waħda jinqered u ma jqumx iżjed. X'jobgħod Alla Sitt ħwejjeġ jobgħod il-Mulej, sebgħa huma li ma jaħmilhomx: għajnejn merfugħa, ilsien giddieb, idejn li jxerrdu demm bla ħtija, qalb li trawwem ħsibijiet qarrieqa, riġlejn li jiġru ħfief għall-ħażen, fomm li jixhed bil-qerq il-gideb, u bniedem li jaqla' l-ġlied bejn l-aħwa. Aħrab il-mara żienja Ħares, ibni, ordnijiet missierek, u twarrbux tagħlim ommok. Żommhom dejjem marbutin ma' qalbek, dendilhom madwar għonqok. Huma jmexxuk fil-mixi tiegħek, iħarsuk meta tkun rieqed, ikellmuk meta tqum. Għax l-ordni musbieħ u l-liġi dawl, u t-twiddib tat-tagħlim hu t-triq tal-ħajja. Huma jħarsuk minn mart ħaddieħor, mill-kliem ħelu tal-mara mitlufa. Tixxennaqx f'qalbek għal sbuħitha, tħallihiex taqbdek b'ħarset għajnejha. Għax mara żienja b'biċċa ħobż tixtriha, iżda mara miżżewġa tiswielek ħajtek . Jista' xi ħadd iġorr in-nar f'ħobbu, u ħwejġu ma jinħarqulux? Jista' xi ħadd jimxi fuq il-ġamar, u saqajh ma jinxtwewlux? Hekk jiġrilu min imur għand mart ħaddieħor; kull min jersaq lejha jpattiha qares. Mhux kulħadd jistmell il-ħalliel, li jisraq biex jixba' għax ikun bil-ġuħ? Jekk jinqabad, għal seba' darbiet iħallas, ikollu jagħti l-ġid kollu ta' daru. Hekk min jiżni hu bniedem bla moħħ, jeqred lilu nnifsu min jagħmel hekk. Swat u mistħija jkollu, u l-għajb tiegħu ma jitħassar qatt; għax l-għira tgħaddab lil żewġha, li ma jaħfirhilux meta tiġih is-siegħa; ma jilqa' ebda tpattija; ebda ħlas, kbir kemm ikun kbir, ma jberrdu.